
Optikailag átlátszó, szubmikrométeres vastagságú lézeres céltárgyak vastagságának mérése

A Nemzeti Lézeres Transzmutációs Laboratóriumban folyó kutatások célja a nukleáris hulladékok lézeres technológián alapuló transzmutációjának kifejlesztése. A kutatás része többek között a nagy ismétlési frekvenciájú lézeres részecskegyorsítás, a lézer-anyag kölcsönhatás termékeként létrejövő ionokból álló nyaláb, valamint az ezen ionnyaláb segítségével kelthető neutronsugárzás tanulmányozása.
A nagy ismétlési frekvencia megköveteli olyan céltárgyak kifejlesztését, melyekkel ez a tulajdonság kihasználható. Ezek a céltárgyak lehetnek szilárd, folyadék, illetve gáz halmazállapotúak. Részecskegyorsítás szempontjából a céltárgyak rendkívül fontos tulajdonsága a vastagságuk, az e célnak megfelelő vastagság a 100 nm-es tartományon, illetve ez alatt helyezkedik el.
Jelen dolgozatomban ismertetem azon eredményeimet, melyet az optikailag átlátszó vékonyrétegek, fóliák, valamint a folyadékjetek által létrehozott folyadékhártyák, mint lehetséges céltárgyak vastagságának mérése terén eddig elértem. Kifejlesztettem egy eljárást, mely a vékonyrétegekről reflektált / transzmittált, modulált spektrum vizsgálatán alapul, és segítségével a réteg vastagsága meghatározható. Megépítettem a mérésekhez szükséges kísérleti elrendezéseket, valamint megírtam az adatok kiértékeléséhez szükséges Python programot, s elvégeztem a szükséges méréseket. Vizsgálataimat normál és saját készítésű deuterizált PET fóliákon, valamint nagy tisztaságú vízzel működő folyadék mikrojetek által létrehozott folyadékhártyán végeztem. A munkám során sikeresen elvégeztem többek között 200 nm-es vastagságú, folyadék mikrojetek által létrehozott folyadékhártya vastagságának valós idejű mérését is, mely nemzetközi viszonylatban is egyedi eredménynek számít.



